ASW ลุ้นโชว์กำไร Q2 เฉียด 280 ลบ. โบรกเชียร์ “ซื้อ” ชูเป้า 10 บ.
“บล.ฟินันเซีย ไซรัส” ประเมินกำไร ASW ไตรมาส 2/65 แตะ 274 ล้านบาท ขานรับยอดขาย-ยอดโอนโตเด่น พร้อมแนะ “ซื้อ” ให้ราคาเป้าหมาย 10 บาท
“บล.ฟินันเซีย ไซรัส” ประเมินกำไร ASW ไตรมาส 2/65 แตะ 274 ล้านบาท ขานรับยอดขาย-ยอดโอนโตเด่น พร้อมแนะ “ซื้อ” ให้ราคาเป้าหมาย 10 บาท
3 ส.ค. 2565

บริษัทหลักทรัพย์ ฟินันเซีย ไซรัส จำกัด ระบุในบทวิเคราะห์ ประเมินเกี่ยวกับ บริษัท แอสเซทไวส์ จำกัด (มหาชน) หรือ ASW หลังรายงานยอดพรีเซลไตรมาส 2/65 โต 43% จากไตรมาสก่อน และโต 83% เทียบกับปีก่อน ที่ 4.7 พันล้านบาท ทำระดับสูงสุดใหม่รายไตรมาส โดยสัดส่วนหลัก 53% มาจากโครงการพร้อมโอน โดยเฉพาะ Campus Condo แบรนด์ Kave อาทิ Kave Town Shift ที่สามารถปิดการขายได้ 100% และ Kave TU ที่ความคืบหน้าการขาย 95% (จากไตรมาส 1/65 ที่ 82%) ส่วนที่เหลือ 47% ของยอด Presales มาจากโครงการระหว่างพัฒนาและเปิดขายคอนโดใหม่ 3 โครงการ มูลค่ารวม 4.3 พันล้านบาทในเดือนมิ.ย.อย่าง Atmoz Flow Minburi มูลค่า 1.35 พันล้านบาท และ Atmoz Portrait Srisaman มูลค่า 1.15 พันล้านบาท ซึ่งทำยอดขายได้ 40-50%
รวมถึงการเปิดขายอย่างไม่เป็นทางการของ Kave Town Colony มูลค่า 1.8 พันล้านบาท ซึ่งประสบความสำเร็จและปัจจุบันทำยอดขายแล้ว 80% สูงกว่าที่บริษัทมองไว้ 40-50%
ขณะที่ยอดพรีเซลครึ่งแรกของปี 65 ทำได้ 8 พันล้านบาท (+82% จากปีก่อน) คิดเป็น 80% ของเป้าทั้งปีที่ 1 หมื่นล้านบาท ขณะที่ครึ่งหลังของปีนี้มีแผนเปิดตัวเพิ่ม 3 โครงการ เป็นคอนโด Kave Seed Kaset ใกล้ ม.เกษตร มูลค่า 1.8 พันล้านบาท ซึ่งคาดว่าสร้างยอดขายเกณฑ์ดี และแนวราบ 2 โครงการ มูลค่ารวม 4.8 พันล้านบาท หนุนให้ทั้งปีบรรลุเป้าได้ไม่ยาก
โดยประเมินกำไรสุทธิไตรมาส 2/65 ที่ 274 ล้านบาท (โต 21% ไตรมาสก่อน โต 6% จากปีก่อน) หากไม่รวมรายการพิเศษจากการเซ็นสัญญา JV ใหม่ในไตรมาส 1/65 กำไรปกติคาดโต 240% จากปีก่อน โต 6% จากปีก่อน ซึ่งถือว่าดีกว่าที่เคยคาดไว้ก่อนหน้าว่ามีโอกาสลดลง Y-Y หลักๆ มาจากความคืบหน้าขายคอนโดแบรนด์ Kave ที่เร่งขึ้นอย่างมีนัย บวกกับเริ่มโอนคอนโด Ivory Ratchada 32 (มูลค่า 520 ล้านบาท Sold 70%) หนุนยอดโอนคาดโต 48% จากไตรมาสก่อน, โต 44% จากปีก่อนที่ 1.55 พันล้านบาท
ประกอบกับอัตรากาไรขั้นต้นคาดฟื้นตัวเป็น 42% เทียบกับไตรมาส 1/65 ที่ 38.8% จากการรับรู้สัดส่วนของแบรนด์ Kave ที่มาร์จิ้นสูง
ทั้งนี้ หากงบไตรมาส 2/65 ตามคาด กำไรครึ่งปีแรกจะคิดเป็น 47% ของคาดการณ์ทั้งปีที่ 1.1 พันล้านบาท (โต 11% จากปีก่อน) ผลประกอบการครึ่งหลังของปีนี้คาดเร่งขึ้นเทียบกับครึ่งปีแรก และช่วงเดียวกันของปีก่อน โดยทำจุดสูงสุดของปีในไตรมาส 4/65  หนุนจากคอนโดสร้างเสร็จใหม่ 3 แห่งอย่าง Kave Salaya (JV) ในไตรมาส 3/65 รวมถึงอีก 2 คอนโดใหญ่ในไตรมาส 4/65 อย่าง Kave Ava และ Modiz Collection บางโพ
ดังนั้น ยังคงราคาเหมาะสม 10 บาท คงคำแนะนำ “ซื้อ” จากระยะสั้นมีปัจจัยบวกงบไตรมาส 2/65 เด่น และเป็นเพียงไม่กี่รายในกลุ่มอสังหาฯที่โตได้จากไตรมาสก่อนและปีก่อน
ประกอบกับแนวโน้มครึ่งหลังของปีนี้จะเด่นขึ้น รวมถึงมี Upside ที่ยังไม่รวมในประมาณการจากการพัฒนาโครงการ JV ใหม่ ซึ่งคาดเกิดขึ้นในครึ่งหลังของปีนี้เพิ่ม 1-2 โครงการ และรับรู้กำไรพิเศษเป็น Share Premium
อีกทั้ง ติดตามการขยายการลงทุนในธุรกิจใหม่ ซึ่งคาดเห็นความชัดเจนภายในปีนี้ ขณะที่ด้าน Valuation ถือว่าอยู่ในโซนต่ำ ราคาหุ้นปัจจุบันซื้อขายบน PE ปี 65 ที่ 6.3 เท่า ต่ำกว่ากลุ่มที่ 8.6 เท่า พร้อมคาดให้ผลตอบแทนปันผล 7% ต่อปี (บริษัทรายงานงบไตรมาส 2/65 วันที่ 10 ส.ค.65)
 